D ô v o d o v á  s p r á v a
      Všeobecná časť 
Ministerstvo dopravy, pôšt a telekomunikácií Slovenskej republiky predkladá návrh Nariadenie vlády Slovenskej republiky o technických požiadavkách na montáž zariadení na osvetlenie a svetelnú signalizáciu na dvojkolesových motorových vozidlách, trojkolesových motorových vozidlách a na ľahkých štvorkolkách (ďalej len „nariadenie vlády“) podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa § 5 ods. 26, § 6 ods. 16 a § 7 ods. 19 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov (ďalej len „zákon č. 725/2004 Z. z.“).

Predloženým nariadením vlády sa do právneho poriadku Slovenskej republiky preberá Smernica Rady 93/92/EHS z 29. októbra 1993 o montáži zariadenia na osvetlenie a  svetelnú signalizáciu na dvoj a trojkolesových motorových vozidlách v znení smernice Komisie 2000/73/ES (Mimoriadne vydanie Ú. v. EÚ, 7/zv.5).
Týmto nariadením vlády sa na účely typového schvaľovania ES ustanovujú technické požiadavky, ktoré musí spĺňať montáž zariadenia na osvetlenie a  svetelnú signalizáciu na dvojkolesových motorových vozidlách  a trojkolesových motorových vozidlách.
Spôsob zavedenia aproximačného odkazu podľa § 3 ods. 3 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky priamo v texte (odkázať na prílohu smernice s uvedením plného znenia označenia smernice) bol dohodnutý s Úradom vlády Slovenskej republiky – Inštitútom pre aproximáciu práva a odsúhlasený na rokovaní Legislatívnej rady vlády Slovenskej republiky dňa 28.6.2005.
Predložený návrh nariadenia vlády je v súlade s Ústavou Slovenskej republiky, zákonom č. 725/2004 Z. z. a s  medzinárodnými zmluvami, ktorými je Slovenská republika viazaná ako aj s právom Európskych spoločenstiev a Európskej únie. 
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskeho a sociálneho partnerstva Slovenskej republiky nie je potrebné.
Doložka zlučiteľnosti právneho predpisu
s právom Európskych spoločenstiev a Európskej únie

1.	Predkladateľ právneho predpisu:
Vláda Slovenskej republiky.
2.	Názov návrhu právneho predpisu:
Nariadenie vlády Slovenskej republiky o technických požiadavkách na montáž zariadení na osvetlenie a svetelnú signalizáciu na dvojkolesových motorových vozidlách, trojkolesových motorových vozidlách a na ľahkých štvorkolkách.
3.	Problematika návrhu právneho predpisu:
a)   je  upravená v práve Európskych spoločenstiev: 
	- primárnom
 v Zmluve o založení Európskeho spoločenstva v platnom znení (Hlava V – Doprava a kapitola 3. Hlavy VI.) 
	- sekundárnom, 
-	Smernica Rady 93/92/EHS z 29. októbra 1993 o montáži zariadenia na osvetlenie a  svetelnú signalizáciu na dvoj a trojkolesových motorových vozidlách v znení smernice Komisie 2000/73/ES
-	Smernica Rady 76/757/EHS z 27. júla 1976 o aproximácii právnych predpisov členských štátov o odrazových sklách motorových vozidiel a ich prípojných vozidiel v platnom znení
-	Smernica Rady 76/758/EHS z 27. júla 1976 o aproximácii právnych predpisov členských štátov o doplnkových obrysových svetlách, predných obrysových (bočných) svetlách, zadných obrysových (bočných) svetlách a brzdových svetlách motorových vozidiel a ich prípojných vozidiel v platnom znení
-	Smernica Rady 76/759/EHS z 27. júla 1976 o aproximácii právnych predpisov členských štátov o smerových svetlách motorových vozidiel a ich prípojných vozidiel v platnom znení
-	Smernica Rady 76/760/EHS z 27. júla 1976 o aproximácii právnych predpisov členských štátov o osvetlení zadnej tabuľky s evidenčným číslom motorových vozidiel a ich prípojných vozidiel v platnom znení
-	Smernica Rady 76/761/EHS z 27. júla 1976 o aproximácii právnych predpisov členských štátov o predných svetlometoch motorových vozidiel, ktoré slúžia ako hlavné diaľkové a/alebo stretávacie svetlá, a elektrických vláknových žiarovkách pre tieto svetlomety v platnom znení
-	Smernica Rady 76/762/EHS z 27. júla 1976 o aproximácii právnych predpisov členských štátov o predných svetlách do hmly pre motorové vozidlá a o žiarovkách pre tieto svetlá v platnom znení
-	Smernica Rady 77/538/EHS z 28. júna 1977 o aproximácii právnych predpisov členských štátov o zadných svetlách do hmly pre motorové vozidlá a ich prípojné vozidlá v platnom znení
-	Smernica Rady 77/539/EHS z 28. júna 1977 o aproximácii právnych predpisov členských štátov o spätných svetlách pre motorové vozidlá a ich prípojné vozidlá v platnom znení
-	Smernica Európskeho Parlamentu a Rady 97/24/ES zo 17. júna 1997 o niektorých komponentoch a charakteristikách dvoj alebo trojkolesových motorových vozidiel v platnom znení 
-	Smernica Európskeho Parlamentu a Rady 2002/24/ES z 18. marca 2002 o typovom schválení dvoj- a trojkolesových motorových vozidiel, ktorou sa zrušuje smernica rady 92/61/EHS v platnom znení
b)	 nie je upravená v práve Európskej únie; 	
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 

4.	Záväzky Slovenskej republiky vo vzťahu k Európskym spoločenstvám a Európskej únii:
a)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú pre Slovenskú republiku v danej oblasti žiadne záväzky,
b)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
   c)  z gestorstva smerníc vyplýva pre Slovenskú republiku povinnosť transponovať  smernicu Rady 93/92/EHS z 29. októbra 1993 o montáži zariadenia na osvetlenie a  svetelnú signalizáciu na dvoj a trojkolesových motorových vozidlách v znení smernice Komisie 2000/73/ES (Mimoriadne vydanie Ú. v. EÚ, 7/zv.5) najneskôr do 1. mája 2004,
d)	v danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,.
e)	smernica  Rady 93/92/EHS  je prebratá v úplnom rozsahu týmto nariadením vlády.

5. Stupeň zlučiteľnosti návrhu právneho predpisu alebo návrhu legislatívneho zámeru s právom Európskych spoločenstiev alebo právom Európskej únie:
-	úplný.

6. Gestor a spolupracujúce rezorty (podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov a podľa návrhu na určenie zodpovednosti ministerstiev a ostatných ústredných orgánov štátnej správy za aplikáciu a prijatie opatrení na vnútroštátnej úrovni k nariadeniam a rozhodnutiam európskych spoločenstiev):

Ministerstvo dopravy, pôšt a telekomunikácií SR.

Osobitná časť
K § 1
Ustanovenie § 1 vymedzuje predmet nariadenia vlády v súlade so splnomocňovacími ustanovenia zákona.
K § 2
Na účely nariadenia vlády sa definujú základné pojmy.
K § 3
Určujú sa technické požiadavky, ktoré musí spĺňať montáž zariadení na osvetlenie a svetelnú signalizáciu na dvojkolesových motorových vozidlách a trojkolesových motorových vozidlách. 
Technické požiadavky sú ustanovené v prílohách smernice Rady 93/92/EHS, ktorá sa preberá týmto nariadením vlády formou aproximačného odkazu.
K § 4 a 5
Obsahuje ustanovenia o žiadosti o udelenie typového schválenia ES vozidla vzhľadom k montáži zariadení na osvetlenie a svetelnú signalizáciu. Formou aproximačného odkazu stanovuje vzor osvedčenia o typovom schválení ES komponentu.
Vychádza sa zo smernice Rady 93/92/EHS, ktorá ustanovuje, že členské štáty nesmú odmietnuť udeliť typové schválenie ES vozidla pre typ vozidla z dôvodov týkajúcich sa montáže zariadení na osvetlenie a svetelnú signalizáciu , ak sú splnené požiadavky smernice, ani zakázať uvedenie vozidla na trh, jeho evidenciu alebo uvedenie do prevádzky v premávke na pozemných komunikáciách.
	V Slovenskej republike sú kompetencie v danej oblasti rozdelené medzi Ministerstvo dopravy, pôšt a telekomunikácií SR (typové schválenie vozidiel a komponentov pred uvedením do prevádzky v premávke na pozemných komunikáciách), Ministerstvo vnútra SR (evidencia vozidiel) a Ministerstvo hospodárstva SR (obchod, ochrana spotrebiteľa).
Uvádzanie vozidiel do prevádzky v premávke na pozemných komunikáciách upravuje zákon č. 725/2004 Z. z. V § 5 až 7 je upravený postup štátneho dopravného úradu pri typovom schvaľovaní ES vozidla. Evidenciu vozidiel typovo schválených ES a ich používanie v premávke na pozemných komunikáciách upravuje zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov. Kontrolu vnútorného trhu vo veciach ochrany spotrebiteľa upravuje zákon č. 128/2002 Z. z. 
K § 6
	
Vymedzuje transponovaný právny akt Európskych spoločenstiev.
K § 7
Ustanovuje sa účinnosť nariadenia vlády.

         K prílohe 

Obsahuje označenie preberaného právneho aktu Európskych spoločenstiev.